དེ་བཞིན་བོན་བསྟན་དར་ནུབ་གྱི་ལོ་རྒྱུས།ཁྱད་པར་དུ་བོན་གྱི་གདན་ས་ཁག་གི་བླ་རྒྱུད་དང་མཁས་པ་ཇི་ལྟར་བྱུང་ཚུལ།སྟོན་པ་སངས་རྒྱས་གཤེན་རབ་མི་བོ་མཆོག་གི་མཛད་པ་རྒྱས་འབྲིང་བསྡུས་གསུམ་གྱི་རྣམ་གྲངས་ཁག་རེ་རེ་བཞིན་དུ་གསལ་བར་ངོས་འཛིན་དང་།བསྐལ་སྲིད་འབྱུང་གསུམ་གྱི་ཆོ་རབས།གཞན་ཡང་ཀུན་མཁྱེན་ཉི་མ་ཉིད་གདུལ་བྱའི་དོན་དུ་ཕྱོགས་གང་དུ་ཕེབས་པའི་དད་ལྡན་མང་ཚོགས་ནས་འབུལ་རྫོང་གང་བྱུང་བའི་དངོས་པོ་རྣམས་རེ་རེ་ནས་ཟིན་ཐོ་གསལ་ཞིང་རྒྱས་པར་བཀོད་དེ་དགོན་གྱི་གཉེར་པ་སོགས་ལ་རྩིས་སྤྲོད་ཀྱིས་དད་ལྡན་མང་ཚོགས་ཀྱིས་འབུལ་བ་དག་ཆུད་ཟོས་སུ་མ་སོང་བར་ཡིད་ཆེས་པའི་གནས་སུ་མཛད།དེས་ན་རང་རྣམ་འདི་ཉིད་ལ་རྣམ་ཐར་ཞེས་མཚན་བཏགས་པ་ཙམ་མ་གཏོགས་དོན་དངོས་སུ་བསྟན་འབྱུང་ལོ་རྒྱུས་ཀྱི་བྱུང་བ་བརྗོད་པའི་ལོ་རྒྱུས་ཀྱི་དཔེ་དེབ་ཆེས་གལ་ཆེ་བ་ཞིག་ཡིན་འདུག་པས།རྣམ་ཐར་འདི་ཡི་བརྒྱུད་ནས་བོད་དང་བོན་གྱི་ལོ་རྒྱུས་ལ་མཁྱེན་འདོད་ཐུགས་སྣང་ཡོད་པའི་ཤེས་ལྡན་མི་སྣ་དག་ལ་ཕན་པ་བརླབས་ཆེན་སྟེར་ངེས་བརྟེན།ད་ལམ་གཡུང་དྲུང་བོན་གྱི་བཤད་སྒྲུབ་འདུས་སྡེའི་སྐབས་སུམ་ཅུ་སོ་བདུན་པའི་རྒྱུན་ལས་ནས་ཐུགས་ཁུར་ཆེར་བཞེས་ཀྱིས་དཔེ་དཀོན་དུ་གྱུར་པའི་ཀུན་མཁྱེན་ཉི་མའི་རང་རྣམ་འདི་བཞིན་འཕྲུལ་པར་དུ་བསྐྲུན་པར་རྗེས་སུ་ཡི་རངས་དང་ཐུགས་རྗེ་ཆེ་ཞུ་བ་དང་ཆབས་ཅིགཔར་བསྐྲུན་གྱི་བྱ་བར་དངོས་ཤུགས་རྒྱུད་གསུམ་ནས་མཐུན་རྐྱེན་སྦྱོར་བ་སོགས་ཞབས་ཞུ་བྱེད་པོ་ཡོངས་ལ་ཐུགས་རྗེ་ཆེ་ཞེས་ཞུ།